C 20/10
HR
Službeni list Europske unije
20.1.2023.
30.
Uzimajući u obzir sve veće prijetnje te u suradnji s državama članicama Komisija se u kontekstu UCPM-a poziva da: (a) kontinuirano analizira i testira primjerenost i operativnu spremnost postojećih kapaciteta za odgovor; (b) redovito prati i utvrđuje potencijalno značajne nedostatke kapaciteta za odgovor u ECPP-u i sustavu RescEU; (c) dodatno pojača međusektorsku suradnju kako bi se osigurao odgovarajući odgovor na razini Unije i organizira redovita osposobljavanja ili vježbe za testiranje takve suradnje zajedno s jednom državom članicom ili više njih; (d) dalje razvija ERCC kao međusektorski krizni centar na razini Unije radi koordinacije potpore pogođenim državama članicama.
31.
Vijeće je preuzelo obvezu da započne s radom na odobravanju plana koordiniranog odgovora na znatne poremećaje u kritičnoj infrastrukturi od znatne prekogranične važnosti u kojem se opisuju i utvrđuju ciljevi i načini suradnje između država članica i institucija, tijela, ureda i agencija EU-a u odgovoru na incidente usmjerene na takvu kritičnu infrastrukturu.
Vijeće sa zanimanjem očekuje Komisijin nacrt takvog plana, oslanjajući se na potporu i doprinose relevantnih agencija Unije.
Plan mora biti potpuno usklađen i interoperabilan s revidiranim operativnim protokolom Unije za suzbijanje hibridnih prijetnji („EU Playbook”) i njime se mora uzeti u obzir mandat postojećeg plana koordiniranog odgovora na prekogranične kibersigurnosne incidente i kiberkrize velikih razmjera (12) i mreže EU CyCLONe utvrđen u Direktivi NIS 2 te izbjeći udvostručavanje struktura i aktivnosti.
Tim bi se planom u pogledu koordinacije odgovora trebalo potpuno poštovati postojeće aranžmane IPCR-a.
32.
Komisija se poziva da provede savjetovanje s relevantnim dionicima i stručnjacima o primjerenim mjerama u vezi s mogućim značajnim incidentima u pogledu podmorske infrastrukture koje treba predstaviti zajedno sa studijom o pregledu stanja iz točke 20. podtočke (a) te da još razradi planove za nepredvidive situacije, scenarije rizika i ciljeve Unije u području otpornosti na katastrofe utvrđene u Odluci br.
1313/2013/EU.
POGLAVLJE IV.: MEĐUNARODNA SURADNJA
Mjere na razini država članica
33.
Države članice trebale bi, prema potrebi i u skladu s pravom Unije, surađivati s relevantnim trećim zemljama u pogledu otpornosti kritične infrastrukture od znatne prekogranične važnosti.
34.
Države članice potiču se na suradnju s Komisijom i Visokim predstavnikom kako bi se djelotvorno razmotrili rizici za kritičnu infrastrukturu u međunarodnim vodama.
35.
Države članice pozivaju se da u suradnji s Komisijom i Visokim predstavnikom doprinesu ubrzanom razvoju i provedbi instrumentarija EU-a za obranu od hibridnih prijetnji i provedbenih smjernica navedenih u Zaključcima Vijeća od 21. lipnja 2022. o okviru za koordinirani odgovor EU-a na hibridne kampanje te da ih potom iskoriste kako bi okvir za koordinirani odgovor EU-a na hibridne kampanje imao cjelovit učinak, posebno pri razmatranju i pripremi sveobuhvatnih i koordiniranih odgovora Unije na hibridne kampanje i hibridne prijetnje, među ostalim one protiv operatora kritične infrastrukture.
(12) Preporukom Komisije (EU) 2017/1584 od 13. rujna 2017. o koordiniranom odgovoru na kiberincidente i kiberkrize velikih razmjera.